En tidligere kommunalt ansat i Frederikshavn Kommune er fundet skyldig i svindel for 1,4 millioner kroner.

Retten i Hjørring kendte mandag en tidligere ansat i Sæby og senere Frederikshavn Kommune skyldig i omfattende mandatsvig. Den 44-årige mand blev idømt et år og seks måneders fængsel. Heraf var kun 3 måneder ubetinget, og de skal afsones med fodlænke. Samtidig blev manden idømt tre måneders samfundstjeneste. Der er endnu ikke taget stilling til spørgsmålet om erstatning. Manden er kendt skyldig i at have svindlet for 1,4 millioner kroner ved at have indkøbt blandt andet dykkerudstyr, fotoudstyr, it-udstyr og mobiltelefoner på vegne af kommunen. Nogle af varerne leverede han efterfølgende tilbage og beholdt selv pengene. Han har nægtet sig skyldig, men har i retten forklaret, at han opbevarede nogle af de indkøbte ting på sin bopæl. Den 44-årige modtog dommen.